A BIZOTTSÁG HATÁROZATA
(2006. szeptember 29.)
a „Polish Register of Shipping” határozott időre szóló elismeréséről
(az értesítés a C(2006) 4107. számú dokumentummal történt)
(EGT vonatkozású szöveg)
(2006/660/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a hajófelügyeleti és hajóvizsgáló szervezetek, valamint a tengerhajózási igazgatás vonatkozó tevékenységeinek közös szabályairól és szabványairól szóló, 1994. november 22-i 94/57/EK tanácsi irányelvre (1), és különösen annak 4. cikke (2) bekezdésére,
tekintettel a lengyel hatóságok 2004. március 10-i, a cseh hatóságok 2005. július 4-i, a ciprusi hatóságok 2006. március 10-i, a máltai hatóságok 2006. március 13-i, a litván hatóságok 2006. március 30-i és a szlovák hatóságok 2006. április 11-i levelére, amelyekben az említett hatóságok arra kérik a Bizottságot, hogy a 94/57/EK irányelv 4. cikkének (2) bekezdése alapján a „Polish Register of Shipping” (lengyel hajólajstrom, a továbbiakban: PRS) számára nyújtson közösségi elismerést,
mivel:
(1)
A 94/57/EK irányelv 4. cikkének (2) bekezdése értelmében a határozott időre szóló elismerés olyan szervezeteknek (hajóosztályozó társaságoknak) nyújtott elismerés, amelyek a melléklet „A”„Általános előírások” című szakaszának 2. és 3. pontjában előírt követelmények kivételével az összes többi követelménynek eleget tesznek, de amely azonban határozott időre és hatáskörre szól annak érdekében, hogy az érintett szervezet további tapasztalatot szerezhessen.
(2)
A Bizottság ellenőrizte, hogy a PRS a 94/57/EK irányelv melléklete „A”„Általános előírások” című szakaszának 2. és 3. pontjában előírt követelmények kivételével a melléklet összes többi követelményének eleget tesz.
(3)
A PRS vállalta, hogy megfelel a 94/57/EK irányelv 15. cikkének (2), (4) és (5) bekezdésében meghatározott rendelkezéseknek.
(4)
A szervezet biztonsági és szennyezési teljesítménymutatói, noha valamivel elmaradnak az elismert szervezeteknél tapasztalt átlagértékektől, kielégítőek és pozitív előrelépést jeleznek, különösen a kikötő szerinti állam által végzett ellenőrzésről szóló párizsi egyetértési memorandum területén, amely területen 2000 óta folyamatos fejlődés mutatható ki.
(5)
Az e határozatban előírt intézkedések összhangban vannak a 94/57/EK irányelv 7. cikke alapján létrehozott, a tengeri közlekedés biztonságával és a hajókról történő szennyezés megelőzésével foglalkozó bizottság (COSS-bizottság) véleményével,
ELFOGADTA EZT A HATÁROZATOT:
1. cikk
A „Polish Register of Shipping” hajónyilvántartást a 94/57/EK irányelv 4. cikkének (2) bekezdése alapján, az e határozat elfogadásának időpontjától számított hároméves időszakra elismerik.
2. cikk
Az elismerés hatálya kizárólag a Cseh Köztársaságra, Ciprusra, Litvániára, Máltára, Lengyelországra és a Szlovák Köztársaságra vonatkozik.
3. cikk
Ennek a határozatnak a tagállamok a címzettjei.
Kelt Brüsszelben, 2006. szeptember 29-én.